ВОЛОНТЕРСКА ПРИЧА КОВИД 19

У учионици разговарам са десетогодишњацима о томе шта је толеранција. Причају ми о добрим делима која су учинили претходних дана. Недељу дана касније, стојим у дворишту Црвеног крста. Састанак. Сви на метар размака једни од других, са маскама и рукавицама. Проглашено је ванредно стање, уведен је полицијски час. Вирус је ту. На нама је да помогнемо онима којима је помоћ највише потребна, свим бакама и декама, свима због којих смо данас ту где јесмо. У том тренутку нико није знао шта ће нам све ово донети.

Сада смо ми одговорни за све њих, ми смо дужни да штитећи себе, заштитимо друге. Пријатељи су ме често питали да ли се плашим. Да, плашим се, али не толико за себе, колико за друге. Волонтирање у време коронавируса ми је још једном показало колико има добрих људи, добрих људи чија су дела можда невидљива cвету, али су и те како видљива ономе коме су намењена. Баш као и наша.

Сваки пут, када бих позвала неку баку или деку да их питам треба ли им нешто из продавнице, апотеке, они не би одмах спустили слушалицу, пруживши ми информацију коју сам тражила. Питали би ме како сам, захваљивали би ми се што их се сваки пут сетим. Тада сам схватила да њима у ствари није потребан само неко ко ће отићи у куповину уместо њих. Потребан им је неко са ким ће разговарати, неко ко ће им пружити подршку, ко ће им ставити до знања да нису сами. Испред врата њихових домова, након што им пружим кесу пуну намирница, често би тражили било какву тему за разговор, којом би ме задржали бар још који минут. Причали би ми о онима које воле, онима које су волели, о добрим комшијама и неким лепшим временима. И сваки осмех, а понекад и сузе које им крену, показују ми колико је вредно то што радим и колико моје мало, некоме значи много.

У претходних месец и по дана, научила сам много тога. Научила сам колико је стрпљење важно. Научила сам колико је битно бирати праве речи и не давати лажну наду. Никоме нисам могла да кажем да ће све ово брзо проћи, али могла сам да дам савет како да преброде ове тешке дане. Научила сам да ништа није немогуће. **„**Како стижеш да завршиш све обавезе око онлајн школе када си стално у Крсту?**“** Стижем, јер када је жеља довољно велика, као што рекох, ништа није немогуће. Тада, ништа није тешко и ниједна препреке није довољно велика да те заустави. Научила сам да ниједно време није довољно лоше да спречи једног волонтера да учини добро дело и покаже колико је хуман. Није важно да ли веје снег, пљушти киша, дува ветар или сунце пржи. Ништа од тога нас неће спречити да дођемо до врата оних којима наша помоћ значи све. Ниједан пут није превише дугачак, ниједна кућа није превише удаљена. Нашом одговорношћу, придржавајући се свих мера безбедности, стекли смо оно најважније. Поверење.

Оно што је најлепше, јесте када се на крају сетимо шта смо све тог дана учинили, и када схватимо колико је то заиста вредно. И као што то увек бива, најтежа времена, доносе најлепше приче. Ми смо добили прилику да покажемо шта заиста значе принципи Црвеног крста. Хумани смо, као и увек. Непристрасни и неутрални. Не зависимо ни од кога. Све што радимо, радимо добровољно. Јединствени и универзални. Свуда за свакога.

ТЕОДОРА МОМЧИЛОВИЋ, ЦРВЕНИ КРСТ РУМА